Diari Oficial de la Generalitat Valenciana


Sumari del DOGV 9366, del 21-06-2022 (2022/5520)

DECRET 81/2022, de 10 de juny, del Consell, pel qual s'amplien, en l'àmbit de la Comunitat Valenciana, els municipis designats com a zones vulnerables a la contaminació de les aigües per nitrats procedents de fonts agràries.
--------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2022/06/10/81/dof/vci/html**

### Dades del document

Número de DOGV
:   9366

Data del DOGV
:   21-06-2022

Secció del DOGV
:   I. DISPOSICIONS GENERALS

Número del document
:   2022/5520


Data del document
:   10-06-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Decret

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * sector agrari
    * legislació
    * contaminació de l'aigua

DECRET 81/2022, de 10 de juny, del Consell, pel qual s'amplien, en l'àmbit de la Comunitat Valenciana, els municipis designats com a zones vulnerables a la contaminació de les aigües per nitrats procedents de fonts agràries. [2022/5520]  
Preàmbul  
  
L'aigua és un recurs natural valuós, que ha de ser protegit de la contaminació per a evitar el seu deteriorament. En particular, l'aigua subterrània és el recurs hídric més sensible a la contaminació perquè, tot i que és difícil de contaminar, quan aquesta es produeix, la seua recuperació a l'estat inicial és lenta i complicada. Això es deu al fet que el seu ritme de renovació és molt lent, i el temps de permanència d'un contaminant pot ser de diversos anys. Per aquests factors, l'efecte de les accions preventives no s'arriba a reflectir fins passats uns anys. Al contrari, la dinàmica de les masses d'aigua superficials escurça el temps de permanència dels contaminants a uns pocs dies, de manera que qualsevol actuació que minimitze la contaminació d'aquestes masses té un efecte visible a curt termini.  
La Directiva 91/676/CEE, de 12 de desembre, relativa a la protecció de les aigües contra la contaminació produïda per nitrats d'origen agrícola, va ser traslladada a la normativa espanyola per mitjà del Reial decret 261/1996, de 16 de febrer, derogat pel Reial decret 47/2022, de 18 de gener. L'objectiu d'aquestes normes és establir les mesures necessàries per a reduir la contaminació de les aigües superficials continentals, les aigües de transició, les aigües costaneres i les aigües subterrànies, causada pels nitrats procedents de fonts agràries.  
  
Les normatives esmentades imposen als estats membres l'obligació d'identificar les aigües que es troben afectades, o en risc d'estar-ho, per la contaminació per nitrats de procedència agrària. D'altra banda, s'estableixen els criteris a seguir per a designar les zones vulnerables en aquells territoris en què les pèrdues de nitrogen per lixiviació i vessament donen lloc a la contaminació per nitrats. Una vegada determinades aquestes zones, s'hauran de realitzar i posar en funcionament programes d'actuació coordinats amb tècniques agrícoles adequades, amb la finalitat d'eliminar o minimitzar els efectes dels nitrats sobre les aigües.  
  
En aplicació de tot l'anterior, el Consell va aprovar el Decret 13/2000, de 25 de gener, pel qual es van designar, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats d'origen procedents de fonts agràries. Aquesta designació es va ampliar mitjançant el Decret 11/2004, de 30 de gener, del Consell, i el Decret 218/2009, de 4 de desembre, del Consell. Aquestes normatives es van derogar pel Decret 86/2018, de 22 de juny, del Consell, pel qual es designen municipis com a zones vulnerables a la contaminació de les aigües per nitrats procedents de fonts agràries.  
Així mateix, la Generalitat, per mitjà de l'Ordre 7/2010, de 10 de febrer, va aprovar el Codi valencià de bones pràctiques agràries, i amb l'Ordre de 12 de desembre de 2008 es va establir el Programa d'actuació sobre les zones vulnerables designades a la Comunitat Valenciana, modificada per l'Ordre 10/2010, de 24 de febrer. Normatives actualment derogades per l'Ordre 10/2018, de 27 de febrer, de la Conselleria d'Agricultura, Medi ambient, Canvi Climàtic i Desenvolupament Rural, sobre la utilització de matèries fertilitzants nitrogenades en les explotacions agràries de la Comunitat Valenciana.  
Les zones designades com a vulnerables han de ser revisades cada tres anys, la qual cosa pot ocasionar-ne la modificació o ampliació, d'acord amb el que estableix l'article 4.1 de l'esmentat Reial decret 47/2022, de 18 de gener.  
Després del procés de planificació que va culminar amb l'aprovació dels plans hidrològics de les demarcacions del Xúquer, Segura i Ebre per al període 2015-2021, s'ha recopilat i valorat tota la informació sobre l'estat de les masses d'aigua superficials i subterrànies. En paral·lel, la Comissió Europea ha obert contra el Regne d'Espanya la Carta de citació número 2018/2250, per incompliment de les obligacions derivades de la Directiva 91/676/CEE del Consell; un dels punts d'aquesta és l'incompliment de l'article 3.4, Deficiència en la declaració de zones vulnerables. Després de la revisió de les deficiències detectades per la Comissió Europea, i després de la revisió de la informació actualitzada pels organismes de conca, s'ha considerat necessari l'ampliació dels termes municipals designats com a zones vulnerables, i amb això, complir les exigències de la Comissió Europea.  
  
Per tot això, naix aquesta norma amb plena adequació als principis de necessitat, eficàcia, proporcionalitat, seguretat jurídica i transparència; tot això, en virtut del que disposa l'article 129 de la Llei 39/2015, d'1 d'octubre, del procediment administratiu comú de les administracions públiques. I està també inclosa en el Pla normatiu de l'Administració de la Generalitat per a 2022.  
En l'àmbit de l'Administració de la Generalitat, la Conselleria d'Agricultura, Desenvolupament Rural, Emergència Climàtica i Transició Ecològica, d'acord amb el Decret 105/2019, de 5 de juliol, del Consell, pel qual s'estableix l'estructura bàsica de la Presidència i de les conselleries de la Generalitat, té atribuïdes, entre altres, competències en matèria de planificació, gestió i protecció dels recursos hídrics a la Comunitat Valenciana.  
Per tot això, complits els tràmits procedimentals previstos en l'article 43 de la Llei 5/1983, de 30 de desembre, del Consell, inclòs l'informe de l'Advocacia de la Generalitat, a proposta de la consellera d'Agricultura, Desenvolupament Rural, Emergència Climàtica i Transició Ecològica, conforme amb el Consell Jurídic Consultiu de la Comunitat Valenciana, amb la deliberació prèvia del Consell en la sessió celebrada el dia 10 de juny de 2022,  
  
  
DECRETE  
   
Article únic. Designació de zones vulnerables a la Comunitat Valenciana  
S'amplia la designació com a zones vulnerables a la Comunitat Valenciana, als efectes assenyalats en el Reial decret 47/2022, de 18 de gener, sobre protecció de les aigües contra la contaminació difusa produïda pels nitrats procedents de fonts agràries, als termes municipals recollits en els annexos I i II, i associats a les masses d'aigua subterrànies i superficials afectades per aquesta classe de contaminació.  
  
Les zones a què es refereix el paràgraf anterior seran objecte de modificació o ampliació, d'acord amb el que estableix l'article 4.1 del Reial decret 47/2022, de 18 de gener, sobre protecció de les aigües contra la contaminació difusa produïda pels nitrats procedents de fonts agràries.  
  
  
DISPOSICIONS ADDICIONALS  
  
Primera. Regla de no despesa  
La implementació i desplegament posterior d'aquest decret no podrà tindre cap incidència en la dotació de tots i cada un dels capítols de despesa assignats i, en tot cas, haurà de ser atés amb els mitjans personals i materials d'aquest.  
  
Segona. Comunicació a altres organismes  
La conselleria amb competències en matèria de medi ambient comunicarà al ministeri amb competències en aquesta matèria la relació de zones vulnerables designades per mitjà del present decret, així com les modificacions que, si és el cas, es realitzen en el futur.  
  
  
DISPOSICIONS FINALS  
  
Primera. Habilitació normativa  
Es faculta la persona titular de la conselleria amb competències en matèria de medi ambient perquè, en l'àmbit de les seues competències, dicte les disposicions necessàries per a l'execució i desplegament d'aquest decret.  
  
Segona. Entrada en vigor  
La present disposició entrarà en vigor l'endemà de la publicació en el Diari Oficial de la Generalitat Valenciana.  
  
València,10 de juny de 2022.  
  
El president de la Generalitat,  
XIMO PUIG I FERRER  
  
La consellera d'Agricultura, Desenvolupament Rural,  
Emergència Climàtica i Transició Ecològica,  
MIREIA MOLLÀ HERRERA


Còpia Permalink ELI